b'\n_START_ARTICLE_\nUpper Geyser Basin\n_START_PARAGRAPH_\nUpper Geyser Basin er et omr\xc3\xa5de med mange gejsere og varme kilder i Yellowstone National Park i Wyoming, USA. Omr\xc3\xa5det, der er ca. 5 km\xc2\xb2 i udstr\xc3\xa6kning, har den h\xc3\xb8jeste koncentration af geotermiske forekomster i hele parken. Disse omfatter s\xc3\xa5vel gejsere som fumaroler og varme kilder. Upper Geyser Basin ligger omkring 60 kilometer nord for den sydlige indgang til nationalparken langs randen af Yellowstones caldera. Fem af de st\xc3\xb8rre gejsere i omr\xc3\xa5det har et forudsigeligt udbrudsm\xc3\xb8nster, og parkbetjentene i parken fors\xc3\xb8ger at forudsige deres udbrud. Det drejer sig om gejserne Old Faithful, Castle Geyser, Grand Geyser, Daisy Geyser og Riverside Geyser.\n_START_SECTION_\nGejsere\n_START_PARAGRAPH_\nOmr\xc3\xa5det deles normalt i to sektioner, den sydlige, hvor blandt andre den ber\xc3\xb8mte Old Faithful gejseren ligger, og den nordlige, hvor Riverside Geyser ligger ved bredden af Firehole River.\n_START_SECTION_\nDet sydlige omr\xc3\xa5de\n_START_PARAGRAPH_\nFra det sydlige omr\xc3\xa5de skal omtales nogle af de mest interessante gejsere._NEWLINE_Old Faithful er den mest kendte af samtlige gejsere i Yellowstone. Den er hverken den st\xc3\xb8rste gejser i nationalparken eller den mest regelm\xc3\xa6ssige, men den er den mest regelm\xc3\xa6ssige af alle de store gejsere. Gennemsnitsintervallet mellem to udbrud er 91 minutter, men det kan variere med op til 25 minutter. Kilden fik sit navn allerede i 1870 p\xc3\xa5 grund af sin regelm\xc3\xa6ssighed, som dengang var st\xc3\xb8rre end i dag. Vandet i gejseren er omkring 93\xe1\xb5\x92 varmt. _NEWLINE_Giantess Geyser, som ligger p\xc3\xa5 Geyser Hill overfor Old Faithful, har ikke mange udbrud, i gennemsnit mellem 2 og 6 om \xc3\xa5ret, men op til 41 udbrud p\xc3\xa5 et \xc3\xa5r er registreret. Til geng\xc3\xa6ld er udbruddene meget lange og kan vare mellem 4 og 48 timer ad gangen. Det 94\xe1\xb5\x92 varme vand spr\xc3\xb8jtes i de kraftigste udbrud over 60 m op i luften. Den f\xc3\xb8rste time af hvert udbrud n\xc3\xa5r vandet h\xc3\xb8jest._NEWLINE_P\xc3\xa5 Geyser Hill ligger i alt seks gejsere, hvoraf en anden er Beehive Geyser, som har navn efter formen p\xc3\xa5 den kegle, som har dannet sig rundt om udspringet. Vandet i denne gejser er omkring 93\xe1\xb5\x92 varmt, og keglen funger som en ventil, der sender vandet op til en h\xc3\xb8jde p\xc3\xa5 omkring 55 meter ved de kraftigste udbrud. Gejseren har typisk udbrud to gange i d\xc3\xb8gnet, men af og til kan der g\xc3\xa5 flere dage mellem to udbrud._NEWLINE_Grand Geyser er verdens h\xc3\xb8jeste forudsigelige gejser. Dens 94\xe1\xb5\x92 varme vand spr\xc3\xb8jtes op i h\xc3\xb8jder p\xc3\xa5 op til 60 meter med mellem 7 og 15 timers mellemrum fra en stor dam, som efter et udbrud langsomt fyldes med vand igen. Et normalt udbrud varer mellem 9 og 12 minutter, og i l\xc3\xb8bet at et s\xc3\xa5dant vil gejseren typisk sende 3-4 kraftige spr\xc3\xb8jt til vejrs._NEWLINE_Castle Geyser er m\xc3\xa5ske den \xc3\xa6ldste gejser i Upper Geyser Basin. Det er i hvert fald gejseren med den h\xc3\xb8jeste kegle. Keglen af sinter er n\xc3\xa6sten fire meter h\xc3\xb8j og omkring 6 meter i diameter ved toppen. Gejserens udbrud varer normalt omkring en time, hvoraf der de f\xc3\xb8rste ca. 30 minutter sendes vand ud fra gejseren og resten af tiden damp.\n_START_SECTION_\nDet nordlige omr\xc3\xa5de\n_START_PARAGRAPH_\nFra det nordlige omr\xc3\xa5de b\xc3\xb8r n\xc3\xa6vnes yderlige nogle interessante gejsere._NEWLINE_Giant Geyser som har v\xc3\xa6ret aktiv siden 1997 efter en periode p\xc3\xa5 over 40 \xc3\xa5r, hvor gejseren "slumrede". Gejseren er meget uregelm\xc3\xa6ssig, og der kan g\xc3\xa5 fra 14 dage til flere \xc3\xa5r mellem udbrud. Til geng\xc3\xa6ld kan gejseren sende over 94\xe1\xb5\x92 varmt vand op til 75 meter op i luften ved de kraftigste udbrud, som varer i omkring en time. Dermed er gejseren en af de varmeste i Upper Geyser Basin. Keglen, som omgiver denne gejser, er knap fire meter h\xc3\xb8j._NEWLINE_Daisy Geyser er normalt forholdsvis nem at forudsige. Den udbrug kommer med mellem 2 og 4 timers mellemrum og n\xc3\xa5r en h\xc3\xb8jde p\xc3\xa5 omkring 23 meter.  Vandet i denne gejser er "kun" omkring 89\xe1\xb5\x92 varmt._NEWLINE_Riverside Geyser er mere kendt for sit udseende end for sine udbrud. Disse n\xc3\xa5r sj\xc3\xa6ldent over 23 meter og indtr\xc3\xa6ffer med 5-6 timers mellemrum. Til geng\xc3\xa6ld ligger gejseren helt ude ved bredden af Firehole River. Et par timer f\xc3\xb8r et udbrud begynder der at l\xc3\xb8be vand ud af gejserens kegle. Under et udbrud spr\xc3\xb8jtes vandet i en ca. 70\xe1\xb5\x92 vinkel ud over floden.\n_START_SECTION_\nVarme kilder\n_START_PARAGRAPH_\nUd over gejserne har Upper Geyser Basin ogs\xc3\xa5 en r\xc3\xa6kke varme kilder, som ikke g\xc3\xa5r i udbrud._NEWLINE_Morning Glory Pool er den mest ber\xc3\xb8mte af disse, mest for sit farvespil. Oprindeligt var kilden dybbl\xc3\xa5, men turister har smidt sten, affald og m\xc3\xb8nter i kilden og dette har delvist lukket dens udspring, s\xc3\xa5 temperaturen gradvist er faldet, hvilket har givet plads til bakteriev\xc3\xa6kst i kanten, som langsomt spreder sig mod centrum, efterh\xc3\xa5nden som kilden afk\xc3\xb8les, og som giver gule og orange farver langs kildens bredder. Temperaturen er i dag kun omkring 80\xe1\xb5\x92 og fortsat faldende. Kilden ligger i den nordlige sektion af omr\xc3\xa5det._NEWLINE_I den nordlige sektion finder man ogs\xc3\xa5 Beauty Pool, der har dybbl\xc3\xa5t vand, og Chromatic Spring, der er n\xc3\xa6sten helt gulgr\xc3\xb8n af bakteriev\xc3\xa6kst. I den sydlige sektion finder man blandt andre Doublet Pool, der er dybbl\xc3\xa5, men is\xc3\xa6r er kendt for de afsatser, der omgiver den, og den fem meter dybe Heart Spring.\n_START_SECTION_\nAndre omr\xc3\xa5der\n_START_PARAGRAPH_\nTre andre gejseromr\xc3\xa5der regnes ogs\xc3\xa5 som en del af Upper Geyser Basin. Det f\xc3\xb8rste er Midway Geyser Basin, som p\xc3\xa5 grund af sin isolerede beliggende mellem Upper og Lower Geyser Basin ofte betragtes som et selvst\xc3\xa6ndigt omr\xc3\xa5de. Desuden Biscuit Basin (ca. 4 km nord for Old Faithful), hvis mest kendte geotermiske forekomst er Sapphire Pool. Mellem den nordlige sektion af Upper Geyser Basin og Biscuit Basin ligger enkelte spredte geotermiske forekomster, fx Atomizer Geyser og Mirror Pool. Endelig er der Black Sand Geyser Basin som ligger omkring 3 km nord for Old Faithful. Her finder man blandt andet Emerald Pool og Sunset Lake.'